
С предлаганите изменения в Наредба № 34 от 1999 г. за таксиметров превоз на пътници (Наредба № 34) се цели привеждане на наредбата в съответствие с изискванията на Закона за въвеждане на еврото в Република България и взетото на 8 юли 2025 г. Решение на Съвета на Европейския съюз за приемането на еврото от Република България.
Предлага се да се измени образеца на стикера с информацията за цените на таксиметровите услуги с оглед предстоящите три периода на различно обозначаване на цените на услугите, което следва от чл. 15, ал. 2 от Закона за въвеждане на еврото в Република България. В тази връзка до края на 2025 г. цените трябва да бъдат посочени първо в лева, а после – в евро; от 1 януари до 31 декември 2026 – първо в евро, а после в лева, а от 1.01.2027 г. – само в евро. 
С предлаганите промени ще бъдат защитени в максимална степен правата на пътниците, използващи таксиметров превоз, в съответствие с принципите за защита на потребителите, за информираност и прозрачност, посочени в чл. 6 от Закона за въвеждане на еврото в Република България.
Предложеният проект на наредба не оказва пряко или косвено въздействие върху държавния бюджет и не са необходими финансови и други средства за прилагането на новата уредба. 
С проекта на наредба не се въвеждат разпоредби от актове на Европейския съюз, поради което не е изготвена и не се прилага таблица на съответствието с европейското право.
Проектът на наредба е публикуван за публично обсъждане за срок от 14 дни на интернет страницата на Министерството на транспорта и съобщенията и на Портала за обществени консултации на Министерския съвет. Съкратеният срок се налага поради влизането в сила през август 2025 г. на Решение на Съвета на Европейския съюз за приемането на еврото от Република България, както и краткия срок, предвиден в Закона за въвеждане на еврото в Република България, за изпълнение на задължението за двойно обозначаване на цените на услугите. Резултатите от проведеното обществено обсъждане са отразени в приложената справка.

